हस्तिनापुर की जनता इस प्रकार आपस में विचार करके पाण्डवों के पास वन में पहुँचकर बड़ी नम्रता से हाथ जोड़कर कहने लगी- ‘पाण्डवों! आप लोग हमें हस्तिनापुर में दुःख भोगने के लिए छोड़कर स्वयं कहाँ जा रहे हैं? आप जहाँ जाएंगे, हम भी वहीं जाएंगे। जबसे हमें यह मालूम हुआ है कि दुर्योधन आदि ने बड़ी निर्दयता से कपट-द्युत में हराकर आप लोगों को वनवासी बना दिया है, तब से हम लोग बहुत भयभीत हो गए हैं। हम आपके सेवक, प्रेमी और हितैषी हैं। कहीं दुरात्मा दुर्योधन के कुराज्य में हमारा सर्वनाश न हो जाए। आप जानते हैं कि दुष्ट पुरुषों के साथ रहने में क्या-क्या हानियाँ हैं और सत्पुरुषों के साथ रहने में क्या-क्या लाभ हैं। बुद्धिमान पुरुषों को चाहिए कि ज्ञानी, दयालु, शांत, जितेन्द्रिय और तपस्वी पुरुषों का ही संग करें। कुलीन, विद्वान एवं धर्मपरायण पुरुषों की सेवा और उनका सत्संग शास्त्रों के स्वाध्याय से भी बढ़कर है। मनुष्यों के अभ्युदय के लिए जिन गुणों की आवश्यकता बतलाई है, लोक-व्यवहार में जिन वेदोक्त आचरणों की आवश्यकता है। वे सब-के-सब आप लोगों में विद्यमान हैं। इसलिए आप लोगों के साथ ही हम रहना चाहते हैं।’